CELEX: 32009D0494
Language: el
Date: 2009-06-25 00:00:00
Title: 2009/494/ΕΚ: Απόφαση της Επιτροπής, της 25ης Ιουνίου 2009 , σχετικά με τη λήψη ορισμένων μέτρων προστασίας όσον αφορά την υψηλής παθογονικότητας γρίπη των πτηνών του υποτύπου H5N1 στην Κροατία και την Ελβετία [κοινοποιηθείσα υπό τον αριθμό Ε(2009) 4977] (Κείμενο που παρουσιάζει ενδιαφέρον για τον ΕΟΧ)

27.6.2009   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 166/74
            
         
      ΑΠΌΦΑΣΗ ΤΗΣ ΕΠΙΤΡΟΠΉΣ
   
   της 25ης Ιουνίου 2009
   σχετικά με τη λήψη ορισμένων μέτρων προστασίας όσον αφορά την υψηλής παθογονικότητας γρίπη των πτηνών του υποτύπου H5N1 στην Κροατία και την Ελβετία
   [κοινοποιηθείσα υπό τον αριθμό Ε(2009) 4977]
   (Κείμενο που παρουσιάζει ενδιαφέρον για τον ΕΟΧ)
   (2009/494/ΕΚ)
   Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
   Έχοντας υπόψη:
   τη συνθήκη για την ίδρυση της Ευρωπαϊκής Κοινότητας,
   την οδηγία 91/496/ΕΟΚ του Συμβουλίου, της 15ης Ιουλίου 1991, για τον καθορισμό των βασικών αρχών σχετικά με την οργάνωση των κτηνιατρικών ελέγχων των ζώων προέλευσης τρίτων χωρών που εισάγονται στην Κοινότητα και περί τροποποίησης των οδηγιών 89/662/ΕΟΚ, 90/425/ΕΟΚ και 90/675/ΕΟΚ (1), και ιδίως το άρθρο 18 παράγραφοι 1 και 7,
   την οδηγία 97/78/ΕΚ του Συμβουλίου, της 18ης Δεκεμβρίου 1997, για καθορισμό των αρχών οργάνωσης των κτηνιατρικών ελέγχων των προϊόντων που εισάγονται στην Κοινότητα από τρίτες χώρες (2), και ιδίως το άρθρο 22 παράγραφοι 1 και 6,
   Εκτιμώντας τα ακόλουθα:
   
               (1)
            
            
               Ο κανονισμός (ΕΚ) αριθ. 798/2008 της Επιτροπής, της 8ης Αυγούστου 2008, για την κατάρτιση καταλόγου τρίτων χωρών, εδαφών, ζωνών ή διαμερισμάτων από τα οποία επιτρέπεται να εισαχθούν και να διαμετακομισθούν μέσω της Κοινότητας πουλερικά και κρέας πουλερικών και για καθορισμό των απαιτήσεων κτηνιατρικής πιστοποίησης (3) καθορίζει τους όρους κτηνιατρικής πιστοποίησης για τις εισαγωγές και τη διαμετακόμιση μέσω της Κοινότητας πουλερικών και ορισμένων προϊόντων πουλερικών. Για λόγους σαφήνειας και συνεκτικότητας των κοινοτικών κανόνων, κρίνεται σκόπιμο να ληφθούν υπόψη για την παρούσα απόφαση οι ορισμοί των πουλερικών και των αυγών επώασης που περιλαμβάνονται στον εν λόγω κανονισμό.
            
         
               (2)
            
            
               Ο κανονισμός (ΕΚ) αριθ. 318/2007 της Επιτροπής, της 23ης Μαρτίου 2007, για καθορισμό των υγειονομικών όρων για εισαγωγές ορισμένων πτηνών στην Κοινότητα και για καθορισμό των συνθηκών της περιόδου απομόνωσης (καραντίνας) (4) θεσπίζει όρους υγείας των ζώων για τις εισαγωγές ορισμένων πτηνών στην Κοινότητα από τρίτες χώρες και τμήματα αυτών. Για λόγους σαφήνειας και συνεκτικότητας των κοινοτικών κανόνων, κρίνεται σκόπιμο να ληφθεί υπόψη για την παρούσα απόφαση ο ορισμός των πτηνών στον εν λόγω κανονισμό.
            
         
               (3)
            
            
               Η απόφαση 2006/265/ΕΚ της Επιτροπής, της 31ης Μαρτίου 2006, για τη λήψη ορισμένων μέτρων προστασίας λόγω της υποψίας εμφάνισης υψηλής παθογονικότητας γρίπης των πτηνών στην Ελβετία (5) και η απόφαση 2006/533/ΕΚ της Επιτροπής, της 28ης Ιουλίου 2006, για τη λήψη ορισμένων προσωρινών μέτρων προστασίας λόγω της υψηλής παθογονικότητας γρίπης των πτηνών στην Κροατία (6) εκδόθηκαν μετά τον εντοπισμό θετικών ευρημάτων υψηλής παθογονικότητας γρίπης των πτηνών του υποτύπου H5N1 σε άγρια πτηνά και στις δύο αυτές τρίτες χώρες. Οι εν λόγω αποφάσεις όριζαν ότι τα κράτη μέλη της ΕΕ πρέπει να αναστείλουν τις εισαγωγές, από ορισμένα τμήματα της Κροατίας και της Ελβετίας, ζώντων πουλερικών, στρουθιονιδών, εκτρεφόμενων και άγριων πτερωτών θηραμάτων και ορισμένων άλλων ζώντων πτηνών, συμπεριλαμβανομένων πτηνών συντροφιάς και αυγών επώασης των ειδών αυτών, καθώς και ορισμένων προϊόντων πτηνών. Οι αποφάσεις 2006/265/ΕΚ και 2006/533/ΕΚ ενοποιήθηκαν σε μία πράξη και η διάρκεια των μέτρων παρατάθηκε έως την 30ή Ιουνίου 2009 με την απόφαση 2008/555/ΕΚ της Επιτροπής, της 26ης Ιουνίου 2008, σχετικά με τη λήψη ορισμένων μέτρων προστασίας όσον αφορά την υψηλής παθογονικότητας γρίπη των πτηνών του υποτύπου H5N1 στην Κροατία και την Ελβετία (7).
            
         
               (4)
            
            
               Η απόφαση 2006/415/ΕΚ της Επιτροπής, της 14ης Ιουνίου 2006, για τη λήψη ορισμένων μέτρων προστασίας λόγω της εμφάνισης κρουσμάτων γρίπης των πτηνών υψηλής παθογονικότητας του υποτύπου H5N1 σε πουλερικά στην Κοινότητα (8) προβλέπει ορισμένα μέτρα βιοασφάλειας και περιορισμού με σκοπό την πρόληψη της εξάπλωσης της γρίπης των πτηνών, στα οποία συμπεριλαμβάνεται ο καθορισμός περιοχών Α και Β ύστερα από την εμφάνιση ύποπτων ή βέβαιων κρουσμάτων της νόσου σε πουλερικά.
            
         
               (5)
            
            
               Η απόφαση 2006/563/ΕΚ της Επιτροπής, της 11ης Αυγούστου 2006, σχετικά με ορισμένα μέτρα προστασίας όσον αφορά την υψηλής παθογονικότητας γρίπη των πτηνών του υποτύπου H5N1 σε άγρια πτηνά στην Κοινότητα (9) θεσπίζει ορισμένα μέτρα προστασίας με σκοπό την πρόληψη της εξάπλωσης της εν λόγω νόσου από άγρια πτηνά σε πουλερικά, όπως τον καθορισμό ζωνών ελέγχου και παρακολούθησης, βάσει εκτίμησης κινδύνου, λαμβανομένων υπόψη των επιδημιολογικών, γεωγραφικών και οικολογικών παραγόντων μετά την υπόνοια ή επιβεβαίωση θετικού κρούσματος της εν λόγω νόσου σε άγρια πτηνά.
            
         
               (6)
            
            
               Η Κροατία ενημέρωσε την Επιτροπή ότι οι αρμόδιες αρχές αυτής της τρίτης χώρας εφαρμόζουν μέτρα προστασίας που είναι ισοδύναμα με τα μέτρα που εφαρμόζουν οι αρμόδιες αρχές των κρατών μελών, όπως προβλέπεται στην απόφαση 2006/563/ΕΚ της Επιτροπής, όταν υπάρχει υπόνοια ή επιβεβαίωση υψηλής παθογονικότητας γρίπης των πτηνών του υποτύπου H5N1 σε άγρια πτηνά. Επιπλέον, η Κροατία ενημέρωσε την Επιτροπή ότι θα της κοινοποιήσει αμέσως τυχόν μελλοντικές αλλαγές στην κατάσταση της υγείας των ζώων, συμπεριλαμβανομένων ιδίως τυχόν θετικών ευρημάτων της εν λόγω νόσου σε άγρια πτηνά.
            
         
               (7)
            
            
               Η Ελβετία ενημέρωσε την Επιτροπή ότι οι αρμόδιες αρχές της εν λόγω χώρας εφαρμόζουν μέτρα προστασίας που ισοδυναμούν με τα μέτρα που εφαρμόζουν οι αρμόδιες αρχές των κρατών μελών, όπως προβλέπεται στις αποφάσεις 2006/415/ΕΚ και 2006/563/ΕΚ, όταν υπάρχει υπόνοια ή επιβεβαίωση υψηλής παθογονικότητας γρίπης των πτηνών του υποτύπου H5N1 σε πουλερικά ή άγρια πτηνά. Επιπλέον, η Ελβετία ενημέρωσε την Επιτροπή ότι θα της κοινοποιήσει αμέσως τυχόν μελλοντικές αλλαγές στην κατάσταση της υγείας των ζώων, συμπεριλαμβανομένων ιδίως τυχόν κρουσμάτων ή θετικών ευρημάτων της εν λόγω νόσου σε πουλερικά ή άγρια πτηνά. Πρέπει επίσης να συνυπολογιστεί η συμφωνία μεταξύ της Ευρωπαϊκής Κοινότητας και της Ελβετικής Συνομοσπονδίας σχετικά με τις συναλλαγές γεωργικών προϊόντων (10).
            
         
               (8)
            
            
               Η Επιτροπή θα ενημερώνει αμέσως τα κράτη μέλη και θα τους διαβιβάζει όσες πληροφορίες λαμβάνει από τις αρμόδιες αρχές της Κροατίας και της Ελβετίας.
            
         
               (9)
            
            
               Σύμφωνα με την ισχύουσα επιδημιολογική κατάσταση όσον αφορά την υψηλής παθογονικότητας γρίπη των πτηνών του υποτύπου H5N1 στην Κοινότητα και σε τρίτες χώρες, και με βάση τις εγγυήσεις που παρέσχε η Κροατία, κρίνεται σκόπιμο, σε περίπτωση θετικού ευρήματος της εν λόγω νόσου σε ένα άγριο πτηνό στο έδαφος της Κροατίας, τα κοινοτικά μέτρα προστασίας για την οικεία χώρα να εφαρμόζονται μόνο στα τμήματα της Κροατίας για τα οποία η αρμόδια αρχή αυτής της χώρας πράγματι εφαρμόζει ισοδύναμα μέτρα προστασίας, όπως προβλέπεται στην απόφαση 2006/563/ΕΚ.
            
         
               (10)
            
            
               Με βάση τις εγγυήσεις που παρέσχε η Ελβετία, κρίνεται σκόπιμο, σε περίπτωση θετικού ευρήματος της υψηλής παθογονικότητας γρίπης των πτηνών του υποτύπου H5N1 σε ένα άγριο πτηνό ή ενός κρούσματος της εν λόγω νόσου σε πουλερικά στο έδαφος της Ελβετίας, μέτρα προστασίας για την οικεία χώρα να εφαρμόζονται μόνο στα τμήματα της Ελβετίας για τα οποία η αρμόδια αρχή αυτής της χώρας πράγματι εφαρμόζει ισοδύναμα μέτρα προστασίας, όπως προβλέπεται στις αποφάσεις 2006/415/ΕΚ και 2006/563/ΕΚ.
            
         
               (11)
            
            
               Η απόφαση 2007/777/ΕΚ της Επιτροπής, της 29ης Νοεμβρίου 2007, για τον καθορισμό όρων υγείας των ζώων, όρων δημόσιας υγείας και υποδειγμάτων πιστοποιητικών όσον αφορά ορισμένα προϊόντα με βάση το κρέας και επεξεργασμένα στομάχια, ουροδόχους κύστεις και έντερα για κατανάλωση από τον άνθρωπο, που εισάγονται από τρίτες χώρες (11) θεσπίζει τον κατάλογο των τρίτων χωρών από τις οποίες τα κράτη μέλη μπορούν να επιτρέψουν την εισαγωγή προϊόντων κρέατος και επεξεργασμένων στομαχιών, ουροδόχων κύστεων και εντέρων, και καθορίζει τρόπους επεξεργασίας που θεωρούνται αποτελεσματικοί για την αδρανοποίηση των αντίστοιχων παθογόνων παραγόντων. Για να αποτραπεί ο κίνδυνος μετάδοσης της νόσου μέσω των προϊόντων αυτών, πρέπει να εφαρμόζεται κατάλληλη επεξεργασία ανάλογα με την υγειονομική κατάσταση της χώρας καταγωγής και το είδος από το οποίο προέρχονται τα προϊόντα. Ως εκ τούτου, κρίνεται σκόπιμο να χορηγηθεί παρέκκλιση από τη διάταξη δυνάμει της οποίας αναστέλλονται εισαγωγές προϊόντων κρέατος άγριων πτερωτών θηραμάτων καταγωγής Κροατίας και Ελβετίας, με τον όρο ότι το σύνολο των προϊόντων έχει υποβληθεί σε επεξεργασία σε θερμοκρασία τουλάχιστον 70 °C.
            
         
               (12)
            
            
               Η απόφαση 2008/555/ΕΚ ισχύει έως τις 30 Ιουνίου 2009. Λόγω της συνεχιζόμενης επιδημιολογικής κατάστασης είναι σκόπιμο να παραταθούν τα μέτρα που προβλέπονται στην εν λόγω απόφαση έως τις 31 Δεκεμβρίου 2010.
            
         
               (13)
            
            
               Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων,
            
         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   1.   Τα κράτη μέλη αναστέλλουν τις εισαγωγές ή την είσοδο στην Κοινότητα από το τμήμα του εδάφους της Κροατίας που αναφέρεται στην παράγραφο 2 στοιχείο α) και από το τμήμα του εδάφους της Ελβετίας που αναφέρεται στην παράγραφο 2 στοιχείο β) των εξής προϊόντων:
   
               α)
            
            
               πουλερικών, όπως ορίζονται στο άρθρο 2 παράγραφος 1 του κανονισμού (ΕΚ) αριθ. 798/2008·
            
         
               β)
            
            
               αυγών επώασης όπως ορίζονται στο άρθρο 2 παράγραφος 2 του κανονισμού (ΕΚ) αριθ. 798/2008·
            
         
               γ)
            
            
               πτηνών, όπως ορίζονται στο άρθρο 3 στοιχείο α) του κανονισμού (ΕΚ) αριθ. 318/2007, και των αυγών επώασής τους·
            
         
               δ)
            
            
               κρέατος, κιμάδων, παρασκευασμάτων κρέατος, μηχανικώς διαχωρισμένου κρέατος άγριων πτερωτών θηραμάτων·
            
         
               ε)
            
            
               προϊόντων με βάση το κρέας που αποτελούνται από ή περιέχουν κρέας άγριων πτερωτών θηραμάτων·
            
         
               στ)
            
            
               πρώτης ύλης για τροφές ζώων συντροφιάς και ακατέργαστου υλικού ζωοτροφών που περιέχει τμήματα άγριων πτερωτών θηραμάτων·
            
         
               ζ)
            
            
               μη επεξεργασμένων κυνηγετικών τροπαίων από οποιαδήποτε πτηνά.
            
         2.   Η αναστολή που προβλέπεται στην παράγραφο 1 εφαρμόζεται στις εισαγωγές ή στην είσοδο στην Κοινότητα από:
   
               α)
            
            
               όσον αφορά την Κροατία, όλες τις ζώνες του εδάφους της Κροατίας για τις οποίες οι αρμόδιες αρχές της Κροατίας πράγματι εφαρμόζουν επίσημα μέτρα προστασίας που ισοδυναμούν με τα μέτρα που προβλέπονται στην απόφαση 2006/563/ΕΚ·
            
         
               β)
            
            
               όσον αφορά την Ελβετία, όλες τις ζώνες του εδάφους της Ελβετίας για τις οποίες οι αρμόδιες αρχές της Ελβετίας πράγματι εφαρμόζουν επίσημα μέτρα προστασίας που ισοδυναμούν με τα μέτρα που προβλέπονται στις αποφάσεις 2006/415/ΕΚ και 2006/563/ΕΚ.
            
         3.   Κατά παρέκκλιση από την παράγραφο 1 στοιχείο ε), τα κράτη μέλη επιτρέπουν τις εισαγωγές και την είσοδο στην Κοινότητα προϊόντων με βάση το κρέας που αποτελούνται από ή περιέχουν κρέας άγριων πτερωτών θηραμάτων, με τον όρο ότι το κρέας αυτών των ειδών έχει υποβληθεί σε τουλάχιστον μία από τις ειδικές επεξεργασίες που αναφέρονται στο παράρτημα ΙΙ μέρος 4 σημεία B, Γ ή Δ της απόφασης 2007/777/ΕΚ.
   Άρθρο 2
   Τα κράτη μέλη θεσπίζουν και δημοσιεύουν αμέσως τα μέτρα που απαιτούνται για να συμμορφωθούν με την παρούσα απόφαση. Ενημερώνουν αμέσως την Επιτροπή σχετικά.
   Άρθρο 3
   Η παρούσα απόφαση ισχύει από την 1η Ιουλίου 2009 έως τις 31 Δεκεμβρίου 2010.
   Άρθρο 4
   Η παρούσα απόφαση απευθύνεται στα κράτη μέλη.
   
      Βρυξέλλες, 25 Ιουνίου 2009.
      
         
            Για την Επιτροπή
         
         Ανδρούλλα ΒΑΣΙΛΕΊΟΥ
         
         
            Μέλος της Επιτροπής
         
      
   
   
      (1)  ΕΕ L 268 της 24.9.1991, σ. 56.
   
      (2)  ΕΕ L 24 της 31.1.1998, σ. 9.
   
      (3)  ΕΕ L 226 της 23.8.2008, σ. 1.
   
      (4)  ΕΕ L 84 της 24.3.2007, σ. 7.
   
      (5)  ΕΕ L 95 της 4.4.2006, σ. 9.
   
      (6)  ΕΕ L 212 της 2.8.2006, σ. 19.
   
      (7)  ΕΕ L 179 της 8.7.2008, σ. 14.
   
      (8)  ΕΕ L 164 της 16.6.2006, σ. 51.
   
      (9)  ΕΕ L 222 της 15.8.2006, σ. 11.
   
      (10)  ΕΕ L 114 της 30.4.2002, σ. 132.
   
      (11)  ΕΕ L 312 της 30.11.2007, σ. 49.